लड़के स्वप्नदोष, लड़कियां अनियमित पीरियड्स से परेशान; मेंटल हेल्थ हेल्पलाइन पर 8 महीने में पौने दो लाख कॉल
T-MANAS (Tele-Mental Health Assistance and Nationally Actionable Plan through States) हेल्पलाइन पर किस एज ग्रुप के लोग मदद के लिए कॉल कर रहे, इसे एक ग्राफिक की मदद से समझते हैं-
‘मैं बहुत उदास हूं, रोने का मन करता है पर रो नहीं पाती। मेडिकल की तैयारी के लिए कोटा आई, पर मेरा परफॉर्मेंस अच्छा नहीं है। मेडिकल नहीं करना चाहती, पर पेरेंट्स का प्रेशर है। खिड़की के पास ही बैठी हूं, दिल कर रहा है कि खिड़की खोलूं और कूद जाऊं।'
कोटा से काव्या (बदला हुआ नाम) ने ‘टेली-मानस’ हेल्पलाइन पर फोन किया तो तत्काल मेंटल हेल्थ प्रोफेशनल्स एक्टिव हो गए। पहले उसे शांत रहने को कहा गया, फिर फोन पर ही काउंसिलिंग की गई। लड़की के फ्रेंड का नंबर लिया और उसे लड़की के घर भेजा। उसके पेरेंट्स से भी बात की गई। अगले ही दिन उसे पास के साइकेट्रिस्ट के पास भेजा गया। दो सप्ताह तक उसकी काउंसिलिंग होती रही। अभी काव्या बिल्कुल सामान्य है।
यह घटना सेंट्रल इंस्टीट्यूट ऑफ साइकेट्री रांची के डॉक्टर सुरजीत प्रसाद ने दैनिक भास्कर से शेयर की। लड़की झारखंड की रहने वाली थी जो कोटा में रहकर पढ़ाई कर रही थी और उसका सिम झारखंड में ही रजिस्टर्ड था, इसलिए ‘टेली-मानस’ की कॉल सीआईपी रांची के पास पहुंची। ‘टेली-मानस’ में आए इस केस को जी-20 समिट में लगे ऐग्जीबिशन में भी बताया गया था।
8 महीने में ‘टेली-मानस’ पर आए करीब पौने दो लाख कॉल
आठ महीने पहले स्वास्थ्य मंत्रालय ने मेंटल हेल्थ हेल्पलाइन ‘टेली-मानस’ को जब लॉन्च किया तब अंदाजा नहीं था कि युवाओं में मानसिक परेशानी किस तरह घर कर गई है। इस हेल्पलाइन पर अब तक 1.76 लाख लोगों ने संपर्क किया। इनमें 12-13 साल के बच्चे से लेकर 65-70 वर्ष के लोग हैं। हालांकि 75% से अधिक लोग 18 से 35 वर्ष के एज ग्रुप में हैं।
‘टेली-मानस’ को वर्ल्ड मेंटल हेल्थ डे यानी 10 अक्टूबर 2022 को लॉन्च किया गया था। इस हेल्पलाइन पर लोगों ने जिन मानसिक परेशानियों के बारे में बताया उसे ग्राफिक के जरिए समझते हैं- 
युवाओं में उदासी का बड़ा कारण सेक्शुअल उलझनें
‘टेली-मानस’ पर आने वाले कॉल में सबसे अधिक लोगों ने अपनी उदासी के बारे में बात की। इनमें भी सबसे अधिक युवा हैं जो खुद को अलग-थलग महसूस करते हैं। ’टेली-मानस’ के रीजनल सेंटर रांची के सेंट्रल इंस्टीट्यूट ऑफ साइकेट्री के असिस्टेंट प्रोफेसर डॉ. रामलिंग ने बताया कि युवा अपनी सेक्शुअल जरूरतों को लेकर तनाव और उलझनों से घिरे रहते हैं। ऐसे विषय जिन पर वे किसी से खुलकर बात नहीं कर पाते।
सेक्शुअल ओरिएंटेशन को लेकर उनमें एंग्जाइटी होती है कि क्या ये गलत है। वो पूछते हैं कि 18 साल से पहले यौन संबंध बनाने में उनकी सेहत को कोई नुकसान तो नहीं पहुंचेगा।
प्यूबर्टी आने के बाद लड़कों में मास्टरबेशन और स्वप्नदोष को लेकर चिंता
टीनेजर्स में प्यूबर्टी को लेकर कंफ्यूजन की स्थिति रहती है। अपने शरीर में हो रहे बदलावों को लेकर वो जहां खुश रहते हैं कि अब हम बड़े हो रहे हैं, वहीं ये स्थिति उन्हें परेशान भी करती है। डॉ. रामलिंग बताते हैं कि युवा कॉल कर बताते हैं कि वो मास्टरबेशन को लेकर कंफ्यूज्ड हैं।
उन्हें लगता है कि वे गलत कर रहे हैं। परिवार में किसी को पता चला तो वे क्या कहेंगे, इससे उन्हें डर लगता है। इस कारण उनमें तनाव बढ़ता है।
कोलकाता का एक 17 साल का लड़का सालभर से इसी समस्या से परेशान है। इंटरनेट की वजह से उसका यह एडिक्शन बढ़ा है। अब भी वह इस आदत से पीछा नहीं छुड़ा पा रहा है।
टीनेजर्स सेक्शुअल एक्सपेरिमेंट करना चाहते हैं 
डॉ. रामलिंग बताते हैं कि इस उम्र में टीनेजर्स संबंधों को लेकर एक्सपेरिमेंट करना चाहते हैं। अपने दोस्तों से मिलने वाली जानकारी उन्हें अच्छा महसूस कराती है।
इंटरनेट पर वो इससे जुड़ी वीडियो देखते हैं, शेयर करते हैं और फिर एक्सपेरिमेंट करते हैं।
कुछ इसे लेकर सीरियस नहीं होते तो कुछ के अंदर हीन भावना पनपती है और खुद को इस आदत का जिम्मेदार मानते हैं।
ऐसी समस्याओं पर ‘टेली-मानस’ के काउंसेलर्स बताते हैं कि इस उम्र में मास्टरबेशन गलत नहीं है।
युवाओं में शरीर में हो रहे बदलाव, हॉर्मोनल चेंजेज, प्यूबर्टी को लेकर कई मिथ हैं जिससे वे जूझते रहते हैं। इसका कारण यह है कि हमारे देश में युवाओं को सेक्स एजुकेशन के जरिए सही जानकारी नहीं दी जाती।
‘टेली-मानस’ के काउंसलर्स पहले युवाओं की परेशानी समझते हैं और फिर उनकी काउंसिलिंग करते हैं।
‘टेली-मानस’ में 1600 प्रशिक्षित काउंसलर्स हैं जो टोल फ्री नंबर 14416 या 1800-89-14416 पर काउंसिलिंग करते हैं। एक काउंसिलिंग में 30 से 45 मिनट का समय लग जाता है।
खबर में आगे बढ़ने से पहले इस पोल में अपनी राय देते चलें- 
लड़कियां पीरियड्स को लेकर परेशान रहती हैं 
लड़कियों में पीरियड्स के कारण डिप्रेशन के लक्षण देखने को मिलते हैं। पीरियड्स में अधिक ब्लीडिंग और दर्द को लेकर वे परेशान रहती हैं। इससे उनकी पढ़ाई-लिखाई और रूटीन के काम डिस्टर्ब होते हैं। उन्हें लगता है कि उनकी फ्रेंड्स को पीरियड्स में इस तरह की परेशानियां नहीं होतीं। वे डॉक्टर के पास जाने में झिझकती हैं। यह समस्या अनमैरिड लड़कियों में सबसे ज्यादा देखने को मिलती हैं। उन्हें घर पर गाइड करने वाला कोई नहीं होता।
अनवॉन्टेड प्रेग्नेंसी पर भी आ रहे फोन 
कुछ ऐसी कॉल्स भी आती हैं जिनमें लड़कियां अनवॉन्टेड प्रेग्रेंसी से परेशान होती हैं। शादी से पहले रिलेशनशिप में रहने और प्रेग्नेंट होने पर वो कई तरह की मानसिक परेशानियों से जूझती हैं। घरवालों को पता चल गया तो क्या होगा, सोसाइटी में लोग क्या कहेंगे, इसे लेकर परेशान होती हैं और प्रेग्नेंसी से छुटकारा पाने या बचने के तरीके भी जानना चाहती हैं।
पेरेंट्स और टीनेजर्स के बीच एडजस्टमेंट डिसऑर्डर 
डॉ. सुरजीत प्रसाद ने बताया कि 18 से 35 वर्ष की उम्र के लड़के-लड़कियों में एडजस्टमेंट डिसऑर्डर भी देखने को मिलता है।
इसका मतलब है कि आप नई जगह या नए माहौल में खुद को एडजस्ट नहीं कर पा रहे।
हेल्पलाइन पर लड़कियों की शिकायत होती है कि वे ससुराल में एडजस्ट नहीं कर पा रहीं। सास के साथ बॉन्डिंग नहीं बैठ पा रही, पति की सोच उनकी सोच से मैच नहीं करती, ससुराल का कल्चर ही अलग है, वहां के रीति-रिवाजों के अनुरूप ढलने में उन्हें मुश्किलें आ रही हैं।
हेल्पलाइन पर किस एज ग्रुप के लोग मदद के लिए कॉल कर रहे, इसे एक ग्राफिक की मदद से समझते हैं-
ब्रेकअप भी डिप्रेशन का कारण बन रहा 
डॉ. सुरजीत प्रसाद ने बताया कि हेल्पलाइन पर ब्रेकअप और उससे डिप्रेशन में जाने की शिकायतें भी मिली हैं। दो साल तक रिलेशनशिप में रहे और फिर ब्रेकअप हो गया। गर्लफ्रेंड ने छोड़ दिया, अब वो किसी और के साथ रिलेशन में हैं।
ब्रेकअप होने के बाद उनका किसी काम में मन नहीं लगता। पढ़ाई-लिखाई नहीं हो पाती।
डॉ. सुरजीत बताते हैं कि 18 से 25 साल की उम्र में मैच्योरिटी की कमी होती है। गर्लफ्रेंड से झगड़े के बाद लड़के कॉल करते हैं कि वे अच्छा नहीं फील कर रहे। मन में बुरे विचार आ रहे, खुद को खत्म करने के विचार आ रहे हैं।
ऐसे में उनसे कहा जाता है कि पहले अपनी पूरी समस्या बताएं। लड़के या लड़की को ब्लेम करने के बजाय काउंसिलिंग में समस्या का हल खोजा जाता है और समस्या ने क्या शक्ल ली है, यह जानने की कोशिश की जाती है।
अगर उन्हें नींद की प्राब्लम है, तनाव और बेचैनी बढ़ी है, ऐसे में उनको थेरेपी के जरिए उनका स्ट्रेस कम किया जाता है।
युवाओं पर परीक्षा में अच्छा करने का दबाव
भारत में स्टूडेंट्स पर परीक्षा में अच्छे मार्क्स लाने का दबाव रहता है। पेरेंट्स की उम्मीदें इतनी अधिक होती हैं कि बच्चा चाहकर भी उनकी उम्मीदें पूरी नहीं कर पाता।
पेरेंट्स और बच्चों के बीच में कम्युनिकेशन न के बराबर रहता है। जो बच्चे बाहर रहकर पढ़ाई करते हैं वो किस दर्द और तकलीफ में हैं, इसे परेंट्स समझ नहीं पाते। पेरेंट्स को लगता है कि वे खुद तंगी में रह रहे हैं, लेकिन अपने बच्चे की पढ़ाई के लिए इतने पैसे खर्च कर रहे हैं, यही क्या कम है।
नेशनल इंस्टीट्यूट ऑफ मेंटल हेल्थ एंड न्यूरो साइंसेज (NIMHANS) ‘टेली-मानस’ का नोडल सेंटर है। यहां के सीनियर रेजीडेंट डॉ. प्रवीण राज ने बताया कि परेशानी की जड़ यह है कि पेरेंट्स पैसा और पढ़ाई के अलावा बच्चे की किसी और जरूरत को नहीं समझते। उन्हें लगता है कि वे बच्चे को पैसे से सभी सुविधाएं दे रहे हैं और बच्चे को सिर्फ पढ़ना है। जिसे वह सही ढंग से नहीं कर पा रहा है।
वहीं, दूसरी तरफ बच्चे को लगता है कि पढ़ाई उन पर जबरन थोप दी गई है। नंबर लाना उसकी जिम्मेदारी हो गई है। उसकी असफलता पेरेंट्स का बोझ बढ़ा देगी। उसे कुछ और करने का मन है, लेकिन पेरेंट्स के लिए कुछ और करने की मजबूरी है।
बिगड़ी लाइफस्टाइल से युवाओं में साइकोलॉजिकल डिसऑर्डर 
लाइफस्टाइल में बदलाव की वजह से युवाओं में साइकोलॉजिकल डिसऑर्डर देखने को मिल रहा है। देर रात तक जगना, दिन में सोना, फिजिकल एक्टिविटी कम करना, मोबाइल पर घंटों फिल्म देखना, फास्ट फूड जैसी आदतों से युवा कई मेंटल हेल्थ प्रॉब्लम की चपेट में आ रहे।
भूख नहीं लगना, आंखें लाल रहना, बच्चे का कमरा बंद करके रखना, बाहर खेलने नहीं जाना, अलग-थलग रहना, उसके साइकोलॉजिकल डिसऑर्डर की तरफ मुड़ने का संकेत है।
भारतीय समाज में अक्सर मेंटल हेल्थ इश्यूज को पागलपन से जोड़कर देखा जाता है। लोग इस पर खुलकर बात करने पर शर्माते हैं, इसलिए ‘टेली-मानस’ पर कॉल करने वाले की जानकारी उसके फैमिली मेंबर्स को भी नहीं दी जाती।
कॉल करने वाले की प्राइवेसी जरूरी, पेरेंट्स की भी काउंसिलिंग 
मेंटल हेल्पलाइन की गाइडलाइन में प्राइवेसी बनाए रखने के निर्देश हैं-
ये मेरे साथ ही बार-बार क्यों होता है 
युवाओं की मानसिक परेशानी के पीछे दो कारण हैं साइकोलॉजिकल और एन्वॉयरमेंटल हैं। तेज रफ्तार जिंदगी और माहौल युवाओं को ज्यादा स्ट्रेस दे रहा है। जीवन में कुछ पाने का, एग्जाम क्लियर करने, अधिक से अधिक पैसा कमाने का स्ट्रेस युवाओं में देखने को मिलता है। महत्वपूर्ण बात यह है कि उस स्ट्रेस से निपटा कैसे जाए, यह युवाओं को समझ नहीं आता।
अगर चार लोगों में एक जैसा स्ट्रेस देखने को मिलता है तो उनमें से एक को ही डिप्रेशन की शिकायत क्यों होती है और बाकी तीन उससे निपटने में किस तरह कामयाब होते हैं, यह समझने की जरूरत है।
किसी के साथ कुछ गलत होने पर यह ब्रेन में इन्फॉर्मेशन के रूप में दर्ज हो जाता है। अगर दोबारा से वही गलती होती है तो युवा खुद को ही ब्लेम करना शुरू कर देते हैं।
ऐसी स्थिति में यह सुनने को मिलता है कि ‘आखिर मेरे साथ ही बार-बार ऐसा क्यों होता है?’
डॉ. सुरजीत इसे ‘फॉल्टी कॉग्निशन’ कहते हैं। ये कई लोगों के साथ होता है। ऐसे में उनकी काउंसिलिंग जरूरी हो जाती है। देखा गया है कि अगर शुरुआती दौर में ही समस्या की जड़ पता चल जाए तो काउंसिलिंग से ही 80% लोग ठीक हो जाते हैं।
जिनका इलाज काउंसिलिंग से नहीं, उनके लिए CBT या साइको सर्जरी 
जो लोग काउंसिलिंग से ठीक नहीं होते उन 20% के लिए कॉग्नेटिव बिहेवियरल थेरेपी (CBT) दी जाती है। इसके जरिए एंजाइटी और डिप्रेशन को कम किया जाता है। अगर मरीज की स्थिति सीरियस हो तो साइकोसर्जरी भी की जाती है।
साइको सर्जरी एक ऐसा मेडिकल प्रोसेस है जिसमें ब्रेन के किसी खास हिस्से को टारगेट किया जाता है। सिजोफ्रेनिया के मरीजों में ब्रेन के कुछ सेल्स को डैमेज किया जाता है। इससे सिजोफ्रेनिया का असर कम हो जाता है, लेकिन इसके कई साइड इफेक्ट्स हो सकते हैं जैसे-शरीर के एक हिस्से को लकवा मार जाना, बोलने में तकलीफ, गुस्से पर कंट्रोल न होना। इसके साइड इफेक्ट्स को देखते हुए डॉक्टर साइको सर्जरी का फैसला बहुत सोच-समझकर करते हैं।
हेल्पलाइन में कॉल करने वाले 65% से अधिक पुरुष, 18 से 45 वर्ष के ज्यादा
डॉ. प्रवीण राज ने बताया कि पिछले आठ महीने में मेंटल हेल्पलाइन में महिलाओं से ज्यादा पुरुषों के कॉल आए। इनमें भी 18 से 45 वर्ष की उम्र के कॉल करने वाले ज्यादा रहे। मेंटल हेल्पलाइन पर फोन करने, साइकाट्रिस्ट से इलाज और काउंसिलिंग करवाना कलंक की तरह देखा जाता है।
भारतीय परिवारों में इसे अच्छा नहीं माना जाता। कई लोग मेंटल प्रॉब्लम से जुड़ी समस्याओं को छुपाते हैं। डॉक्टर के पास जाने तक से बचते हैं।
हेल्पलाइन पर पुरुषों के अधिक फोन आने का कारण यह है कि वे घर से बाहर जाकर प्राइवेसी के बीच फोन पर बात कर पाते हैं, जबकि महिलाएं फैमिली मेंबर्स के बीच में रहकर ऐसा नहीं कर पातीं।
भारत में मेंटल हेल्थ एक्सपर्ट नहीं फिजिशियन, न्यूरोलॉजिस्ट के पास जाने का चलन
डॉ. सुरजीत कहते हैं कि जब मानसिक परेशानी बढ़ जाती है तो लोग इलाज कराते हैं लेकिन सही इलाज नहीं होता। वो फिजिशियन से कंसल्ट करते हैं, न्यूरोलॉजिस्ट के पास जाते हैं। ऐसे में सही इलाज नहीं होता।
जबकि पश्चिम देशों मेंटल हेल्थ पर फोकस अधिक है। वहां अस्पतालों में डॉक्टर खुद ऐसे केस मेंटल हेल्थ एक्सपर्ट के पास भेज देते हैं।
टेली-मानस पर किसी तरह काउंसिलिंग की जाती है उसे स्टेपवाइज समझते हैं- 
भारत की आबादी 140 करोड़ से अधिक है। ‘नेशनल मेंटल हेल्थ सर्वे’ की रिपोर्ट के अनुसार, करीब 10 फीसदी जनसंख्या किसी न किसी मानसिक परेशानी से जूझ रही है। इनमें से 1% ऐसे लोग हैं जो गंभीर मेंटल डिसऑर्डर (सिजोफ्रेनिया जैसी बीमारी भी) से पीड़ित हैं।
इस स्थिति को देखकर ही भारत में मेंटल हेल्थकेयर एक्ट 2017 लागू किया गया है और साथ ही काउंसिलिंग के लिए टेली मानस मेंटल हेल्पलाइन को लॉन्च किया गया है। समय रहते काउंसिलिंग और परिवार के सपोर्ट से मानसिक परेशानियों को दूर किया जा सकता है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।